khistorydata/jeongjo-sjw-relations huggingface dataset:
정조 17년 · 목
吏曹啓言卽接黃海監司李祖承移文則殷栗縣監金致光五月以其親病受由下往於光州地屢度催促終不還官自吏曹行關該道俾卽還官爲辭矣今若行關催促則其間將致遲滯而五月受由已至四朔則該道臣之尙不狀聞事甚未安請該道臣推考該縣監金致光改差允之敎以口傳差出待下批當日辭朝
정조 17년 · 강
以丁範祖爲吏曹參判鄭大容爲參議竝前望也
정조 17년 · 목
敎曰新除授吏曹堂上中罷削人敍用
정조 17년 · 강
以張至冕爲殷栗縣監口傳也
정조 17년 · 강
重推承旨南公轍仍命新除臺諫中禁推人望筒勿施
정조 17년 · 목
政院啓言昨日政事中執義徐有沂副校理金熙采正言閔師宣俱在禁推中而該曹備擬受點臣之矇然捧入誠不勝惶恐而莫重政望有此做錯請當該銓堂推考原望筒勿施敎曰該房承旨若卽頒布現告則豈有該曹之做錯乎當該承旨爲先從重推考望筒勿施
정조 17년 · 강
命注書洪樂游拿問嚴處
정조 17년 · 목
次對擧條誤修正以入也
정조 17년 · 강
施壯勇營中日試射騎蒭沒技人賞典
정조 17년 · 목
回本營別單壯勇衛直赴尹之殷騎蒭五中命熟馬一隻帖給
정조 17년 · 목
敎曰未肅拜判義禁許遞前望單子入之待下批牌招察任
정조 17년 · 강
命金吾拿問李潢照法重勘
정조 17년 · 목
漢城府啓言本府禁吏日前執捉屠牛於令李潢之廊底其奴屬拘囚於府內矣李潢招去禁吏脫其團領勒著戰笠牽馬使喚近來紀綱漸弛法府不得爲法府甚至於李潢之蹴踏禁吏不有餘地豈勝寒心令李潢先罷其職請令該府拿問嚴勘敎曰貴戚大臣猶不敢肆悤於法府禁吏如渠蔭官焉敢乃爾乎卿時帶判金吾開坐嚴問口招以爲照法重勘之地
정조 17년 · 강
汰李溏善騎將及別軍職
정조 17년 · 목
壯勇營啓言本營善騎將李溏兄潢之奴屬以潛屠被捉於漢城府而潢捉致禁吏脫其衣冠着以奴服勤令使喚之際溏在傍而不能挽解本營節制何等至嚴則其所參涉萬萬痛駭請善騎將李溏爲先汰去敎曰凡家人共犯只坐家長載於律文則渠兄駭擧弟未必應坐而渠是別軍職也以近侍之人其所畏法宜倍他人而不能捫兄之舌摻兄之手俾免於犯法旣聞之後豈可以本事之不關於本營仍以置之乎竝與本任別軍職汰去
정조 17년 · 목
政院啓言今番文臣製述時司錄鄭馦以入庭不作不入於禁推傳旨中臣之矇未覺察惶恐待罪而鄭馦不可同罪獨免請原傳旨中付標以入敎以爾之駭然之罪愈往愈甚爲先推考
정조 17년 · 강
命湖南上番軍點送虞候中軍中替行
정조 17년 · 목
備邊司啓言全羅前監司權▣狀啓以爲禁衛軍上番時兵使之親點上送自是令甲而賑癘之餘瘡痍未蘇邑驛廚傳爲弊不些以虞候營將中代行事令廟堂稟旨分付矣上番軍之兵使親點卽不易之重典似此豐登之時有此煩請極爲未安前監司權▣所當請勘而方在不敍中姑爲置之兵使親點依例擧行之意請分付敎以虞候中軍中以附近處替行
정조 17년 · 강
命製述文臣禁推傳旨中原在外人勿論
정조 17년 · 목
義禁府啓言徐有鍊尹羽烈崔獻重金熙采權儐洪時溥閔師宣呂駿永李元八李升運朴蓍壽李翊模吳泰賢李垿金錫泰等今方待命拿囚而徐有沂安東地權中憲牙山地兪漢人靑陽地申大龜鎭川地韓始裕木川地金星甲南原地嚴思憲楊根地竝下去請依例發遣羅將拿來允之敎以其中原在外人勿論○回專經文臣南惠寬韓永建李允行李錫心崔時淳等能誦草記敎以放送
정조 17년 · 강
成均館以掌議完薦啓
정조 17년 · 목
成均館以同知館事大司成意啓言臣等進詢太學齊會出東一房掌議使之完薦○太學掌議薦金相任金明淳金履永李羲淳閔章顯閔致福李在秀沈應奎徐有望徐興輔朴宗龜趙鎭球朴宗維尹學基尹象烈李永老鄭東柱兪殷柱李勉升宋倫載以上二十人
정조 17년 · 강
遣承旨詣懿陵奉審摘奸
정조 17년 · 강
以洪明浩爲承旨前望也
정조 17년 · 강
以金魯敬爲顯隆園令口傳也
정조 17년 · 목
敎曰令李潢拿處之代令該曹口傳差出以前仕人中擬入
정조 17년 · 강
命時囚李潢照律尹昇東柳相默朴瑬議處洪樂游崔雲翰韓啓玉韓錫仁李錫心鄭馦等勘放
정조 17년 · 목
義禁府啓言令李潢口招以爲本月十六日漢城府書吏持牌子來示曰今月十三日捉得別肉於新門峴而貞洞李令家廊底名不知李哥處買得云故自官發牌無論奴子與廊漢如有李哥則出給而如無李哥或有之而逃躱則事知奴子捉去云云渠答以爲吾則昨日自鄕上來不知事實之如何而聞李哥自十三日忽地逃走云故聞甚疑訝之際有此官牌怳然大覺先以奴子代給謂其書吏曰此旣非此奴所犯則似無可罪之端一問之後放送爲好云矣過三日抱囚不放故果招該吏以爲厥奴旣非渠所犯則何故久不放送乎吾之單奴汝旣捉去已至多日牽馬無人勢將以汝代牽果脫其團領着以戰笠使之牽馬出門旋卽招入還給服色卽爲送之天奪其魄有此駭悖之擧伏地隕越求死不得云請刑推得情敎以渠亦不能發明除刑推各別嚴加照律以聞又啓言草溪前郡守尹昇東原情以爲道啓中請得公貨殖利事先除利不過爲六百七十餘兩而設賑時貿取鹽爲五十五石藿爲一千六百七十八丹鹽每石價三兩六錢五分藿每丹價四錢合錢爲九百餘兩則以公貨先利錢六百餘兩貿取鹽藿不足之數爲二百餘兩而歉荒所致捧糴未能精實矣今番賑穀另加簸揚升斗分給之際簸縮與斗縮租合爲六百石而邑樣至殘充報無路果以賑簿磨勘時鹽藿價會減牟四百六十二石作錢九百二十餘兩而七百三十九兩從民願依詳定例待秋收捧次立本於民間備報上項縮祖六百石與報營作祖一百三十九石之數則鹽藿價添補猶爲不贍何暇及於一千石自備立本而又豈有九十石之剩餘乎還年初無請得之事會減年數爻照載於營邑勘簿中焉敢欺隱乎分石事戶還則等等分給結還則改斛量分給而元無欠縮則分石之說未知緣何空殼分給事每等分賑時簸餘空殼卽其地火燒而簸餘後祖麤劣者則收聚作石露積空庭矣邑底居民連日入庭以爲若得此租一石則可活十日之命縷縷哀乞故從民願分給到今追思不能白給窮民實是渠罪而當賙賑大政邑力凋殘不能自辦或於公貨中取用自歸於冒法干科莫非萬殞難贖之罪云曾經宣傳官請議處又啓言宣傳官柳相默原情以爲今月十九日入直本廳時承傳宣傳官李甲會進去春塘臺李煥益丹鳳門門告次進去渠及具載肅待令本廳敦化曜金兩門門告則請武兼宣傳官依例分送矣丹鳳門門告宣傳官李煥益不時移往月覲門故一邊請武兼宣傳官替送丹鳳門而門限已迫矣慮其或未及進去忙進丹鳳門則武兼宣傳官已爲來監故卽爲還來至於敦化曜金兩門則前期請送故不爲致慮矣敦化門門告竟致闕焉矇未覺察不能周旋之罪在所難免云請議處又啓言前管城將朴瑬原情以爲管城所軍餉穀合爲四千石零而前年待罪時適値歉荒三千五百石零艱辛捧納東西郊水沈里則另加督捧而民勢遑急歲除當迫決不可準捧故不得已果爲反秩五百石零渠之罪狀萬殞難贖云曾經宣傳官請議處竝依允又啓言假注書洪樂游原情以爲愚迷庸鈍奉職無狀莫重擧條不能審愼致有此淑問之命惶懍震越罔知攸措云請議處敎以公罪從重勘放後仍令卽爲入直又啓言典籍崔雲翰副司果韓啓玉承文院正字韓錫仁等所供以爲本以魯鈍之性素乏敏銳之才莫重親試限內未及成篇自歸於入庭不作之科云學正李錫心司錄鄭馦等所供以爲以明經出身不閑製述莫重親試不得限內呈券云依定式推考罪請崔雲翰等依律文各笞五十收贖解見任別敍私罪施行敎以依允韓錫仁功減一等○該府以洪樂游依律文杖一百公罪收贖放送啓
정조 17년 · 강
湖南伯李書九啓罷樂安郡守柳相亮
정조 17년 · 목
以到界公狀不爲來呈也
정조 17년 · 강
命承旨南公轍拿處
정조 17년 · 목
敎曰莫重奉審擧措駭然奉審承旨南公轍令該府拿問處之
정조 17년 · 강
命樂安郡守之代毋論文蔭武口傳擇差仍令當日辭朝
정조 17년 · 목
敎曰聞於前伯之言樂安民邑之弊可謂一道之最況主倅不得其人數遞徒煩迎送云樂安郡守之代令該曹毋論文蔭武口傳各別擇差待下批仍令當日辭朝
정조 17년 · 강
遞玉堂在外及未肅拜人
정조 17년 · 강
以李東稷爲校理尹致性宋祥濂爲副校理李貞運宋俊載爲修撰韓致應爲副修撰竝前望也
정조 17년 · 강
命今番陵幸時領議政洪樂性領府事蔡濟恭同爲留都
정조 17년 · 강
命冬至正使免副副使書狀竝改差
정조 17년 · 목
敎曰副使以老憊曾有下敎況正使之耆耇乎又況書狀之篤老侍下乎冬至正使免副副使書狀竝改差竝令明日政差出
정조 17년 · 강
命海伯狀啓還下送仍推承旨李翼晉前承旨兪漢寧
정조 17년 · 목
黃海監司李祖承以曠官守令嚴飭還官災實分等惕念擧行事馳啓敎曰向來飭禁何如則近見海伯狀啓敢以剩語措辭欲爲處分而待該房承宣之察飭姑爲參酌矣一向如此極爲駭然近日海狀有剩語捧納承旨査出一竝從重推考先自此狀啓還下送
정조 17년 · 강
勘放時囚南公轍仍命帶職入直
정조 17년 · 목
義禁府啓言前承旨南公轍原情以爲奉審執頉何等嚴重而未諳體例輕率執頉此是萬殞難贖之罪雖以向日諸文臣現告事言之不能區別混捧傳旨明經人之限後呈券而竝置白文製述人之所當更試而未盡知委或有同罪而見漏或有不當更試而混入至若崔雲翰則錯認以明經出身誤捧禁推傳旨節節昏錯之罪死無足惜云曾經侍從請議處敎以莫重奉審疏忽如許其他擧行節節駭然且特敎更推之下一味游辭終不知懼甚至文臣名字或言或拔尤爲無狀爲先從重照律以公罪勘放使卽帶職入直以懲規避之習又啓言南公轍依律文杖一百以公罪收贖放送
정조 17년 · 목
翼晉啓言同副承旨南公轍帶職入直事命下矣請卽牌招敎以南公轍在閣職御覽經書使之懸吐而初不校準以入事甚駭然訖工間無得出番金吾判付有還職之命則閣職當入直豈可越格煩請牌招乎此啓辭還給爾則從重推考
정조 17년 · 강
遞吏曹判書金文淳參判丁範祖參議鄭大容
정조 17년 · 목
因文淳違牌啓辭敎以揆以孝理之政勢難强迫許遞又回大容違牌啓辭敎以聞是實病給由尋命在外及有實病銓堂許遞
정조 17년 · 강
命前吏曹判書金思穆敍用仍任
정조 17년 · 목
敎曰乍竄旋宥意在於俾效贖愆不然處分如是顚倒乎前堂姑未行公亦無異於其代前吏曹判書金思穆敍用仍任牌招察任如未上來卽爲下諭
정조 17년 · 강
以徐鼎修爲吏曹參判李勉兢爲參議前望也
정조 17년 · 강
命有司堂上尹行任越俸一等黃海兵使姜五成越俸三等承旨李翼晉遞差
정조 17년 · 목
黃海兵使姜五成以京司上納及上番軍退捧停番之意曉諭民人事馳啓敎曰跋尾敷行飭禁何如則抽黃對白爲說復爲依舊是飭敎以前豈有如許道理乎當該有司堂上尹行任爲先越俸一等此後更或若此加等重勘以信朝令斷不可已日前守總營停操處巡點邑點姑不指一處分而先以邑點停當樣措辭行會此亦易慢中出來況巡點爲民弊猶除之豈可令邑邑送校摘奸乎惜乎三相之無一言致責也雖以此狀啓言之身爲帥臣焉敢以使愚夫咸知懷保之盛德等剩語有若贊揚然乎日昨才有飭敎則尤何敢捧入當該帥臣越俸三等捧納承旨遞差
정조 17년 · 강
以李身晦李秀夏爲承旨前望也
정조 17년 · 강
以洪良浩爲守宮大將
정조 17년 · 강
有政吏曹參判徐鼎修參議李勉兢進
정조 17년 · 목
以申大尹爲執義鄭晩錫爲正言李在學爲刑曹參判閔鍾顯爲知經筵洪樂性爲冬至正使李在學爲副使鄭東觀爲書狀官洪檍爲分內局提調李性重爲樂安郡守權中憲爲殷山縣監
정조 17년 · 목
以朴宗正爲興陽縣監
정조 17년 · 강
兵曹啓請陵幸時本曹驛馬三十六匹外不足之數依庚戌年例補把京畿驛馬允之
정조 17년 · 강
命時囚洪時溥李元八分揀徐有鍊等勘放
정조 17년 · 목
義禁府啓言前副校理徐有鍊供以爲宿病添㞃蠢動無路製述有命而未得進參前修撰尹羽烈供以爲適往仁川地未及上來今番講製不得進參前修撰崔獻重供以爲秋夕差祭歸路歷往交河未及進參前獻納金熙采供以爲抄啓減下之後隨近例不參製述矣今番亦未入參前掌令權儐供以爲重得挾食之症不得進參前正言洪時溥供以爲親病猝劇不得進參司直閔師宣供以爲猝患暴痢不得入參前佐郞呂駭永供以爲適因事故出往楊州地未得進參前佐郞李元八供以爲愚迷生疏全昧事例妄以爲身無職名則不當參於講製故今此親試不得進參前佐郞李升運供以爲重得寒感未得進參前佐郞朴蓍壽供以爲適因私故出往長湍地未得進參司果李翊模供以爲自夏以來擧家患病不淨不潔故不得進參前縣監吳泰賢供以爲抄啓減下之後隨近例不參製述矣今番亦未入參司正李垿供以爲素患痰積近又猝劇不得進參前假注書金錫泰供以爲愚迷生疏製講有命而未及聞知冒犯不參之科云徐有鍊等依定式推考罪請依律文各笞五十收贖解見任別敍私罪施行敎以洪時溥李元八之供容有可恕分揀金熙采吳泰賢之供俱不成說從重勘放餘皆依此律施行而有功議者各減一等
정조 17년 · 목
自八月二十一日至二十五日中部東部西部北部東活人署西活人署涉疑疾無南部涉疑疾四十名內向差七名已差九名已差還入二十四名出幕八處
정조 17년 · 강
遞承旨李身晦李秀夏以兪漢寧徐有秉代之竝前望也
정조 17년 · 목
身晦等在外政院請竝斯速乘馹上來事下諭敎以許遞前望單子入之待下批牌招察任
정조 17년 · 강
命廟堂察飭黃海監司李祖承
정조 17년 · 목
備邊司啓言頃因黃海兵使姜五成啓本延安府使兪漢敦罷黜事有道帥臣査問草記之命矣依下敎發關査問則黃海監司李祖承牒報以爲延安一邑旱災大無之狀連已上聞而至若軍布代錢不當擅停之意嚴飭題送且年分不遠本邑之急務非特軍錢一事二事數數陳聞極涉屑越方此趑趄該府使遽然闕點該帥臣率爾請罷此莫非不善檢飭之罪今因帥臣狀啓伏承嚴旨惶恐俟勘云兵使姜五成以爲該邑年事之判歉非不聞知價布所重與他自別而無難關點故不得已罷點今伏承嚴敎惶恐俟勘云矣該邑年事及民情帥臣旣曰聞知而初不報聞於本司又不往復於巡營及至逢點之日反請闕點之罪紀綱所在萬萬駭然兵使姜五成施以罷職之典雖以道臣言之旣知事情而不能先事照察一任帥臣之率爾陳聞以此以彼不可無警責請監司李祖承從重推考敎曰帥臣之全昧格例猶屬格例間事而道伯之曰以欲待年分狀啓云者豈成說過當之後雖欲狀請已過時矣然則報辭萬萬不誠自此惟有宵旰西顧之念第加隨事察飭
정조 17년 · 강
命柔遠前僉使金德麟加資
정조 17년 · 목
北兵使崔景岳狀啓以爲柔遠前僉使金德麟軍器破傷者公廨頹毀者一一修改後成册修報故定送軍官摘奸則黑角弓十八張改角二十張改樺皮三張新造別備交子弓一百二十五張改樺皮鐵甲四十五部片箭三百六十部修補長槍五十柄鉛丸五百箇中小鼓七坐巡視旗四雙新造別備公廨七十三間倉庫二十八間重修果如該僉使所報其損出簿廩至誠奉公之狀誠甚可嘉其在酬勞激後之道宜蒙褒賞之典請令該曹考例稟處敎曰殘鎭邊將之如是自備修補極爲可嘉何必回啓特爲加資事回諭
정조 17년 · 강
重推旌義前縣監許湜
정조 17년 · 목
司僕寺啓言旌義前縣監許湜遞任進上馬二匹今纔上來依例內厩立養而二匹馬俱爲品艻無步請封進前縣監許湜從重推考允之
정조 17년 · 강
命金吾時囚草記勘放
정조 17년 · 목
義禁府啓言前管城將朴瑬糶䨀法意何等嚴重而其所反作至於五百石之多事極可駭前郡守尹昇東公貨之殖利會牟之作錢雖出於賑資之拮據畢竟立本終歸害民簛餘後租還分民間尤極痛駭宣傳官柳相默門告不審之失在所難免請竝以此照律竝敎以草記勘放又啓請前令李潢從重論杖一百收贖告身盡行追奪徒三年定配允之敎以功議各減一等
정조 17년 · 강
飭賑廳題給無依人葬埋之需
정조 17년 · 목
漢城府啓言無依未葬處分付各部搜訪報來故別單書入而至於有主而未葬之類亦令一一知委卽速過葬事申飭各部○別單中部草葬三處東部草葬七處西部部葬十三處南部草葬四十八處北部草葬三十二處以上一百三處○敎曰另飭該廳着意題給俾無虛實不均之弊
정조 17년 · 강
命關白生子告慶回答令槐院措辭撰送
정조 17년 · 목
該曹啓言關白生子告慶大差倭橘功久責來書契回答及東萊釜山所答令承文院措辭撰出別幅回禮雜物依甲申年關白生子時例磨鍊啓目後錄請依此措備下送事分付該曹及本道○後錄參判回禮人蔘二斤虎皮二張豹皮二張白綿紬十匹白苧布十匹黑麻布十匹白木綿三十匹黃毛筆三十柄以上該曹措備花席三張四張付油芚三部眞墨三十笏以上本道題給參議回禮人蔘一斤虎皮一張豹皮一張白綿紬七匹白苧布七匹黑麻布七匹白木綿二十匹黃毛筆三十枘以上該曹措備花席三張四張付油芚三部眞墨三十笏以上本道題給東萊釜山回禮白綿紬五匹白苧布五匹白木綿十匹黃毛筆二十柄以上該曹措備眞墨二十笏本道題給
정조 17년 · 강
領議政洪樂性上箚賜批
정조 17년 · 목
箚略曰臣伏奉專對之命誠不勝驚惶靡措之至竊惟出彊之任旣重且大夫豈如臣癃老昏耄者所可堪承哉第臣曾於癸卯冒當赴燕之役矣回想其時衝冒跋涉於遼薊風雪出人陞降於廣庭崇陛之事則若隔前生非所可論於今日矣臣之衰疾癃痼萬無筋力犇走之狀已蒙聖鑑之悉燭而籌司之月六賓對藥院之日次候班只是尋常公會咫尺趋走而亦不能備例進參至於萬里銜命原隰飮永何嘗有萬一之望哉顧今行期漸迫若不趁卽變通則必多窘速之患故有難曠日泯默仰瀆崇嚴伏乞亟遞臣正使之任回授可堪之人俾使事無曠公私不勝萬幸批以專對之任不待卿言已欲體諒所辭依施今日政令該曹以宗親儀賓中擬入仍命遣史官傳諭
정조 17년 · 강
遞承旨洪明浩尹弘烈徐有秉以沈煥之李家煥金履成代之尋遞煥之家煥以徐邁修鄭益祚代之尋命益祚勿施以徐有大代之竝前望也
정조 17년 · 목
政院以有秉不爲仕進請牌招敎以與不爲仕進都承旨許遞左承旨亦難供劇云許遞前望單子入之待下批牌招察任○煥之家煥違召敎以違牌承旨許遞前望單子入之待下批牌招察任○政院以益祚已過年限啓稟命勿施前望單子入之
정조 17년 · 강
拿問承旨南公轍仍命製述文臣中無端落職人竝分揀
정조 17년 · 목
因議政府司錄鄭馦代薦狀敎曰見此啓目更使推考房査實果不出所料矣其時禮房所爲萬萬駭然以製述科出身入庭不作者其所勘律止於再次更試而已則忽於治經文臣未及呈券之類以笞五十照律一竝落職其可成說乎又況以治經生居不於講經者猶不遞職由前由後此雖微事大關刑政日前置對之時全諱本事猶恐發覺今日始因政府啓目而悟之渠之免罪雖固可幸無罪許多文臣之因渠落職於渠心果安乎必由於放恣不欲致意而然當該承旨南公轍更令該府拿問以啓不當落職而落職者一竝分揀政府啓目爻周公轍本職例捧之遞差傳旨捧置啓板以待決末檢校閣銜只先減下以爲拿囚之地
정조 17년 · 강
命製述文臣林漢浩勿爲更試諸文臣中不當照律者收贖竝勿論
정조 17년 · 목
政院啓言文臣製述入庭不作人更試時前正言林漢浩司果朴孝成典籍崔雲翰俱是製述文科宜入於更試中而未及照察至於見漏何以爲之敎以更試已過竝勿論其中不當照律而照律諸囚之收贖亦竝勿論事分付
정조 17년 · 목
敎曰今番幸行時京兆導駕及隨駕堂上只有左尹一人留陣進去判尹許遞今日政以在京無故人差出待下批牌招
정조 17년 · 목
敎曰吏曹隨駕官單子以諫院不備不得書入云與憲府未肅拜在外人許遞以在京無故人差出待下批牌招察任
정조 17년 · 강
命太僕提擧今日政差出
정조 17년 · 목
敎曰幸行當前司僕提擧當爲隨駕而都相留都二提擧之代今日政差出
정조 17년 · 강
命注書徐有聞還付翰林
정조 17년 · 강
有政吏曹判書金思穆參議李勉兢進
정조 17년 · 목
以曺允大爲大司憲林濟遠爲大司諫成德兩爲執義魚用謙爲司諫權儐爲掌令崔獻重爲獻納李重蓮爲正言黃仁點爲冬至正使嚴耆爲北評事
정조 17년 · 목
以具庠爲判尹洪義榮爲右尹
정조 17년 · 강
拿問承旨兪漢寧
정조 17년 · 목
敎曰近來擧措多近於駭眼拂拭之餘欲使知改才有處分未久收敍則奉職之怠忽若此萬萬駭然豈比於南公轍之氣不足乎右副承旨兪漢寧令該府拿問處之
정조 17년 · 강
命大嬪宮墓所舍音所犯罪狀嚴問痛治推廣州府尹徐有臣
정조 17년 · 목
大嬪宮守宮內官柳仁熙手本以爲本宮墓所舍音禹福同祭享所排遮日一浮稱以閪失潛自偸去火巢內逼近處葬其母與妻此已罔赦之罪而墓所松木無論大小任斫偸賣右漢罪狀自法曹各別刑配後其母與妻葬卽速掘移敎曰墓所事體何如則守直之疏虞如許萬萬駭然廣州府尹每年摘奸狀聞之意果安在哉當該府尹爲先推考其委抍査問狀聞後復若此竝與道伯難免重勘以此着念察飭所謂舍音漢付之廣尹嚴刑究問照法痛治該墓典監則尙無一言者尤爲痛駭捉來嚴杖究問狀聞事畿伯處一體分付
정조 17년 · 강
命楊根郡守尹行醇拿問嚴處
정조 17년 · 목
壯勇營啓言本營柴場在於楊根地自是禁養處而卽聞木商輩闌入斫取所斫松木殆近千株云京外禁養處雖有京司公文而地方官之不許斫伐法例甚嚴今此木商輩雖有戶曹公文柴場乃是本營所管則該郡守之不報本營私自許入斫伐之數至於此多事未前有請當該地方官令該府拿問嚴處允之
정조 17년 · 강
勘放時囚南公轍等配尹昇東于興德李潢于扶餘
정조 17년 · 목
義禁府啓言前承旨南公轍原情以爲諸文臣現告固當十分審愼而只緣渠昏謬疏忽製述文臣旣命更試則講經諸人當在區別而思未及此誤捧傳旨至於照律勘罪之境此是萬殞難贖之罪而日前供辭又不能據實自首者亦由於矇無省覺自歸掩諱惶恐遲晩旣有拿問以啓之命請上裁敎曰以公罪從重照律功議區別草記勘放又以南公轍功減一等杖九十以公罪收贖放送啓又啓言前承旨兪漢寧原情以爲渠以多年廢枳之蹤荷一朝拂拭之恩得廁近密之班邇來洪造與天無極所當▣蹶犇走恪勤供職而賦性愚闇日前敢以至微細之事肆然啓辭曾未幾何又以極猥屑之語無難入稟今日入侍命下之後不能顚倒趨承以致移時遲滯罪合萬殞惶恐遲晩請議處敎以爲先附過放送又啓言前郡守尹昇東功減一等杖一百收贖告身盡行追奪興德縣徒三年定配前令李潢功議各減一等杖八十收贖告身盡行追奪扶餘縣徒二年定配前管城將朴瑬以楊武功臣來遠孫告身盡行追奪徒三年定配依法典收贖放送宣傳官柳相默笞三十收贖附過還職竝允之
정조 17년 · 강
還差戶判沈頣之有司之任
정조 17년 · 강
召見壯勇提調鄭民始前水原府使趙心泰備局有司堂土沈頣之尹行任及京畿監司鄭昌順接慰官尹悌東于誠正閣
정조 17년 · 목
予敎昌順曰今年催科之政果不爲難耶昌順曰田穀雖不若畓農之大登比諸昨年不可同日而語捧䨀誠無慮矣予曰舊還似不可擧論而如或擧論則當最近條捧之耶昌順曰最近條則何難準捧乎予曰喬桐一邑最是悶念處卿果詳聞乎昌順曰以其渡海之故替送親裨摘奸則可謂大歉勢不得不賙賑云矣予曰畿內俱爲登稔而獨此一邑未免判歉念彼島內生靈大覺關心來頭接濟之道卿須預講也予又曰陵幸時凡百務從省約旣有飭敎而橋梁果已修治耶昌順曰令出已久本道擧行亦無未盡之弊矣予敎悌東曰接慰官到倭館之際所騎者何悌東曰在前則每乘獨轎而旣係禁令故在路則不敢如前乘泩將於倭府近地借轎乘之以接倭人計矣予曰旣於接倭之際不得不如例則中路借得及涉苟且邊門奉命宜尊瞻視自今爲始北評事接慰官幷許乘轎爾須自京乘之可也予敎民始心泰曰水原軍制卿等更加爛商稟定節目也予敎頣之曰各陵承旨奉審若在幸行前則依道伯奉審例率營吏看審有無頉以爲稟達矣今番則奉審承旨昧例徑還卿於幸行時先詣或落後詳細看審以來道伯秋奉審則勿爲之可也予敎行任曰跋尾中剩語前後飭禁何如而今以東伯祗受狀觀之又有如前之歎益加惕念可也
정조 17년 · 강
命壯勇外營將官差出之制別軍官壯別隊抄擇之方都試施賞之道及步軍陞元降保之規入防接濟之策自該府草成節目往復備局釐正入啓
정조 17년 · 목
備局啓言水原府旣陞壯勇外營之後軍兵不可循用邑規略倣內營之制馬兵已以壯別隊變制則步軍不可不一體釐正而軍制務精不務多則束伍軍二十六哨太半非丁壯十三哨擇其健實良丁陞爲正軍團束作隊其餘十三哨降爲資保收番養兵以寓戶保相須之義至於別驍士旣不入於部司之制而出於激勸武士之意則二百元額未免夥多此亦減其半數以別軍官稱號作爲左右列直隸於留守而別驍士旣爲別軍官則別將自在減下之中以壯別隊別將兼行別軍官兵房以爲管束之地軍制旣已變通則將官宜倣內營千總二窠亦爲減下別將把總哨官差出規制別軍官壯別隊區別抄擇之方都試施賞之道及步軍陞元降保之規入防接濟之策請令該府草成節目往復本司卽爲釐正啓下允之
정조 17년 · 강
特許接慰官北評事乘轎定爲式
정조 17년 · 목
備局啓言赴燕書狀官及通信副使從事官外堂下官之毋得乘轎法禁至嚴而至於接慰官北評事則宴享接待之際瞻視威儀不可不顧自今以後接慰官與北評事許令乘轎請爲定式施行允之
정조 17년 · 목
司諫魚用謙啓言噫嘻李潤慶之罪可勝誅哉向來廟堂行會之事係是拔例指揮則當其往復之際雖有驕將悍帥尙不敢以慢語加之於廟堂況其往復不過與廟堂相關則至於筵敎有無不但渠之所不敢言卽是所不當言而噫其無嚴之習轉至犯分之境所謂營吏私通一事此何等變怪也乃敢以莫嚴之筵敎二字肆然勒說於悖口設辭之際其爲眼無國家之罪已無餘地而末又以迷頑云云等語悍然自恣不小自畏渠雖無倫麤夫獨不顧堂陛之尊天壤之分而猥戾悖慢乃至此甚乎至如潛自渡江冒入城闉之罪節節濫猾而比此自來負犯猶屬細故漢法大不敬之誅正爲潤慶準備之律而聖朝刑政每失太寬拿囚之日旋命保放有若尋常罪囚者然已至數旬一任其偃伏私處誠恐由此而國綱益壞臣分掃地無窮之憂有不可勝言請保放罪人李潤慶卽命該府拿鞫得情亟施當律臺閣論啓事體謹嚴而噫彼李潤慶負犯之關係至重是何等罪案而向於發啓之除遣辭旣極糢糊聲罪反致掩翳以至密符收納之請則其爲全無倫脊不但止於失之緩論而已啓語一出公議齊咈揆以臺風不可無懲請前大司諫兪漢謨施以刋削之典批以李潤慶事究厥罪犯焉逭當施之律初見草記無批還下飭令廟堂更勿行會則筵敎二字牒報與狀啓猶不敢萌意下筆敢於蟣蝨營屬之所謂私通無難語犯兼有悖說渠罪可謂不容誅此皆在渠卽屬第二件罪案何必索喩以壞堂陛乎決不可以幺麼一武弁之事或忽堅氷之戒此所以許久深思欲一博詢當施之律者也姑待處分兪漢謨事依啓
정조 17년 · 목
本營將校射會時連五巡全布也
정조 17년 · 목
以袛奉聖像安于本府闕里祠爲賦題令該留守李命植試取收券上送親考訖敎曰去七月朔水原邑內試取時賦三中幼學嚴戴八子百選一件草三中幼學黃明漢別壯紙一卷三下幼學尹衍相進士閔榮祖幼學任鼎常白綿紙各一卷草三下幼學沈晉浩次壯紙一卷賜給邑內武士試取時旗牌官嘉善李得弘柳葉箭貫一中邊二中筒箇一部閑良朴師伋直赴會試閑良李周虎等二人邊三中各胡椒五升閑良金繼昌貫二中三升一疋旗牌官閑良安思欽等五人貫一中邊一中各胡椒三升別驍士折衝朴弼國等十人邊二中各片箭十箇筒兒一箇知殼官嘉義李元榮等三十九人邊一中各扇一柄賜給閑良李浩誠等四人騎篘一中以勸奬之意各人等特給米三斗
정조 17년 · 강
命監察趙永祥等拿處分揀姑先推考吏曹判書金思穆參判丁範祖下義禁府推考衛內攔人及袛迎班追到官員査出汰去令該府勘律諭領左相安心勿引
정조 17년 · 목
因永祥等拿處傳旨敎曰還宮時紛還猶或諉之事勢之似然出宮時焉敢若此乎然政府不能檢飭良用慨然大臣之所難董飭者一監察何以下手乎拿處分揀姑先推考當該衛內攔人及袛迎班追到官員査出爲先汰去令該府勘以重律整飭責在吏曹況無非率屬之司乎只罪疲殘之臺監何以爲振紀綱之道乎吏曹隨駕諸堂一幷下義禁府推考所致慨於大臣者謂押班之大臣也況領左相有此草記糾正乎安心勿以爲引事招致司錄分付往傳○義禁府啓言監察趙永祥洪亮猷等原情以爲昨日動駕之時猝當押班之任不善擧行班次紛拏致有此置對之命其溺職之罪萬死無惜云請刑推得情敎以昨因雨勢卽欲還宮百官先使退出而事勢容或似然分揀放送
정조 17년 · 강
諭右議政金憙勿胥命憙陳箚賜批
정조 17년 · 목
政院啓言右議政金憙以爲班儀失次莫能董飭溺職之罪實無所逃嚴敎之下萬萬震懍不敢偃處走伏金吾門外恭俟鈇鉞之誅云仍納命召矣敎以慨然則甚而卿旣昨日出仕宜乎未及董察安心勿待命事遣史官傳諭仍傳命召○憙上箚略曰以臣罪犯合被重律而特降溫批慰籍備至臣心感惶當復如何屢回煩瀆亦有所不敢不得已退伏私次而臣之懍悚固自如也其何可諉之以倖逭而不思所以自列乎昨日動駕出宮時班儀之失次紀綱所在已極駭然而至於還宮時袛迎班追到之罪臣實爲首撫躬慙恧尤無容措臣猥以無似冒膺三事曾未踰日瘡疣已露始未能董飭未又乃自犯一則臣罪二則臣罪玆敢略控短箚更竢嚴誅伏乞亟賜勘處以警貝僚批以卿之未及董飭事勢然矣何至過引卿須安心視事仍命遣史官傳諭
정조 17년 · 강
命棍汰兵曹正郞朴吉源
정조 17년 · 목
司僕寺官員以一二提調意啓言輦輿事體何等至重而近來動駕扈輦隊步品全未調嫺殆不成樣該曹堂郞果於常時精加抄擇盡心檢飭若能使知敬謹之意則至嚴之地步武之不愼豈至於是乎事之駭然莫此爲甚揆以法意不可無警飭之道請兵曹判書鄭好仁從重推考當該郞嚴拿問處之允之敎以郞官令兵判決棍五度汰去以尊事體
정조 17년 · 강
判府事朴宗岳陳箚賜批
정조 17년 · 목
箚略曰卽伏見備局草記批旨以昨日動駕時班聯之雜遝有致慨於押班大臣之敎臣亦西班班首也不善董飭致此紛拏顚倒之弊近來紀綱雖曰掃地豈有如許無嚴也噫禮莫大於謁廟儀莫重於動駕臣忝在董率之地不能使之整肅齊一將安用彼押班爲哉滿心惶恧不知修措回鑾時臣亦未免追到於袛迎班其追到則出宮與還宮時一也何敢諉之於事勢之似然而爲倖免之計乎玆敢上箚自列伏乞亟降威罰批以出宮時西班旣無攔入還宮也卿獨押班由前由後義無可引卿須安心勿辭仍命遣史官傳諭
정조 17년 · 강
命時囚田德顯令兵判從重決棍吳大坤李格李天晟議處
정조 17년 · 목
義禁府啓言宣傳官田德顯原情以爲愚迷賤品新入侍衛之地進止昧方擧措顚錯罪犯萬死惶隕震越云請議處敎以令兵判從重決棍又啓言兵曹正郞吳大坤原情以爲猥以鄕曲無以之蹤待罪兵曹昨日動駕之時職在禁喧擧職無狀致有此淑問之命罪死無惜云請刑推得情敎以除刑推議處又啓言訓鍊都監千總李格原情以爲外作門人馬紛雜之弊不能禁制萬死無惜云請議處從之又啓言長鬐前縣監李天晟原情以爲適當最尤甚之災荒賑事方張殫竭心方不遑他事軍器什物未及點閱藥丸見偸之數若是夥然昏不覺察自陷重戾云請刑推得情敎以除刑推議處又啓言吳大坤身爲禁喧郞廳不能檢飭溺職之罪在所難免李格身爲領軍首將官作門紛沓之弊不能禁止揆以紀律極爲駭然李天晟莫重軍器不能典守藥丸見失其數夥然事極痛駭請幷以此照律允之
정조 17년 · 강
水原留守李命植以本府雨澤馳啓
정조 17년 · 목
狀啓以爲今初一日卯時始有廉纖之雨旋又止歇至巳時仍爲霏微或霔下測雨器水深爲一寸八分而見今陰雲四塞間間點滴故府下所得先此馳啓顒望之餘得此一霈民事萬幸矣
정조 17년 · 강
飭三南列邑面里之雨後農形條列陳聞
정조 17년 · 목
忠淸監司李亨元狀啓以爲今七月二十八日丑時始雨或霏或霔至卯時測雨器水深爲七分而見今霏微不止將有沛然之望近一望旱乾渴悶之餘得此甘澍焦萎之豆太庶可蘇醒發穗之禾穀亦善受蘂言念民事誠甚萬幸向後所得多寡列邑均霑與否鱗次陳聞計料矣敎以昨日之雨果得遍洽勿從邑治所見周探各其面里竝與農形報來後狀聞事回諭嶺南則所得亦如京中乎列邑農形與雨後沾益之效嚴飭守宰俾各細察報來後狀聞湖南雨澤農形近頗間闊昨雨均霑形止及列邑農形條列狀聞事一體下諭
정조 17년 · 강
命平安兵使柳孝源推考阿耳僉使朴道默捉來營門嚴棍
정조 17년 · 목
因道默到任事狀啓敎曰嚴飭之下遲滯赴任不爲論罪卿則推考該鎭將捉來嚴棍事回諭
정조 17년 · 강
命農圃作拏人嚴仁喆令該曹嚴懲
정조 17년 · 목
內農圃內官徐宗翊手本以爲本圃供上西果陪來之際嚴仁喆爲名漢空然起鬧敺打圃人至於破傷西果之境因以突入本圃詬辱作拏罔有紀極如此無嚴頑惡之類不可尋常處之請分付該曹各別重繩敎以其所行惡甚於宋吉令該曹嚴加懲勵
정조 17년 · 강
命專經文武臣殿講及文臣製述以秋到記日兼行武則以射代講
정조 17년 · 강
命前察訪李果付軍御
정조 17년 · 목
檢校直提學徐有防所啓前察訪李果方參芸閣校準之役而時無職名請令該曹付軍職後之
정조 17년 · 강
水原留守李命植以遺棄兒給糧馳啓飭更加搜訪
정조 17년 · 목
狀啓以爲府內北里遺棄三歲男兒一口飼乳女給糧自去七月初一日至二十九日每日料米一升合米二斗九升醬二合合五升八合藿二立合五十八立自本府依例題給矣敎以本府以新設留營體貌自異其所奉行朝令尤當自別又況事屬恤民之政十倍加意於他道爲可府內面里豈止有此一口更加着意搜訪俾有對揚之實效事回諭
정조 17년 · 강
命陵幸以初四日爲之
정조 17년 · 목
敎曰元陵展謁後當親祭局內各陵展謁亦爲之遣大臣攝行祭享事令該曹知悉
정조 17년 · 강
諭領議政洪樂性領府事蔡濟恭先詣陵所陪享仍命左議政金履素留都
정조 17년 · 목
敎曰領相領府事雖令留都其前若有入侍之便欲爲提問矣今則展謁定日登筵未易大抵是年是月之祗謁是陵在予心愴慕難抑時原任首相俱以逮事之臣義當押班於駿奔之列筋力如可强力先詣則陪享於本陵事面恰好此意遣史官傳諭於兩大臣使之附奏○記事官徐有聞書啓以爲臣敬奉聖敎傳諭于領議政洪樂性處則以爲元陵祗謁之禮將行於是年是月伏想聖孝出天愴慕倍切臣以逮事餘蹤惟願力疾趨參於陪享之班粗伸感慕之萬一而留都有命末由檀便卽者史官臨宣聖諭十行辭旨鄭重懇摯曲體微衷特許先詣臣不勝感祝謹當强力先詣進參享班云傳諭于領府事蔡濟恭處則以爲元陵展謁臣於一縷未泯之前雖匍匐以從豈不趨參於享班而況今年異於昔年臣心之瞻望於悒尤當如何日前伏承留都之命聖意之出於軫其癃病非不惶感而實有生不如死之歎矣卽者史官臨宣聖諭詢其筋力之可强敎以事面之恰好臣不勝感泣謹當前一日祗詣陵下以效駿奔之禮以紓於戲之忱云矣敎以留都則左相爲之事令該房知悉
정조 17년 · 목
行副司直徐有防曰向因曠蕩之典落仕年久人甄復中筋力之可以上京者發關使之起送矣近日陸續來到而其中永興居同知金贊冑今年爲八十四而出身回榜適在今年云令該曹依例擧行似好矣予謂守禦使李文源曰卿是曾經道伯之人筵退後招見使之依例回榜而器具凡百自卿營備給也
정조 17년 · 강
命永興本宮石築物力以本道加分耗一千石添劃使之完役
정조 17년 · 목
右議政金憙啓言永興本宮築筒事體重大臣待罪北藩也親審於春巡時則昨秋石築極其完固而但石築之出於水面者或近二尺或爲尺餘尙不能與岸相齊此後若値江水之大漲則石築處雖無他慮石築以上之當初土築必將有頹圮之患所當及今以石完築而昨秋役餘錢不過三百餘兩以此萬無完築之道本道今年加分耗中限一千石劃付永興府俾於秋末冬初卽爲始役完築之意請分付道臣從之
정조 17년 · 강
命昌寧縣監洪景斗依新式勘律密陽前府使李最源移配稍遠地方仍施禁錮之典薺浦萬戶金光德令道伯嚴棍懲礪
정조 17년 · 목
判義禁李文源啓言卽伏見慶尙監司趙鎭宅狀啓則後漕倉漕船致敗委折査實馳啓而以爲密陽府使李最源昌寧縣監洪景斗等不有正供事體憑藉外受作錢一任下吏致此反弄薺浦萬戶金光德身爲領運差員沙工陪吏之自下作奸全不覺察不可以事屬旣往置而勿問洪景斗罪狀令攸司御處李最源金光德前已勘處不敢更論爲辭矣洪景斗自當依例拿問而李最源金光德等之月前勘罪卽漕船之不善領運事也今此現發卽稅穀之以錢代捧事也事件各異不可以已經勘處置而不論請一體拿問處之從之敎曰奸弊之無論始自何年朝廷當從現發者處分名以漕船爲敢以京貿二字登徹於道啓乎漕運邑都差使員勘律自有新定式至於李最源特簡何如則辜負如此何必拿問然後勘律稍遠地方移配仍施禁錮之典領運萬戶金光德則如渠禁軍出身豈抗都差使員乎況因道帥臣褒啓才命分揀下送令不可不信更令道伯嚴棍懲礪
정조 17년 · 강
命海南縣監李運春施以徒配之典此後以宮納稅穀京貿一款現發則地方官及漕運邑都差員皆用此律事載之該房故事禁府刑曹受敎捕將趙心泰緘辭重推仍命以此擧條行會諸道
정조 17년 · 목
戶曹判書沈頣之啓言日前因內司手本海南縣明禮宮納稅穀京貿事有自臣曹査出嚴懲之命矣該邑監色捉來査實則本邑之以錢上送自京貿納之狀綻露無餘官稅防納之弊法典至嚴而該邑之無難冒犯萬萬駭然當該守令令該府拿問嚴處不飭之道臣亦爲從重推考旣自京貿納則船價非所可論船價條及元穀不足數徵捧上送之意請一體嚴飭從之敎曰粒粒辛苦出自小民雖以本色上納猶慮其有弊御極之初嚴禁各宮納許多點退之奸弊至有革罷宮納之應式一依貢物例使之自戶曹分給實惠未究奸弊如許甚至京貿二字至煩上聞革罷宮納之本意果安在哉到今惠澤可謂彼此不及寧不駿然無論奸弊之始自何年朝廷當先從現發者處分當該守令不可拿處而止爲先徒配仍施禁錮之典年數草記稟旨此後以京貿一款現發則自納邑地方官漕運邑都差員皆用此律事載之該房故事禁府刑曹受敎以京貿一款昨冬次對有面飭於捕將則尙無捉納一漢論罪守令之擧如許捕將將焉用哉爲先緘辭從重推考令該曹發緘取招以聞卿曹及廟堂知悉以此擧條行會諸道俾知懲畏
정조 17년 · 강
還差行司直鄭民始惠堂及有司舟橋之任
정조 17년 · 강
命注書李弘達拿處承旨洪仁浩推考
정조 17년 · 목
政院啓言臺啓書入事體何等嚴重而今日傳啓後三司合啓座目及兩司合啓座目無難換書始於承傳色下來之後覺察而釐正事甚駭然臣之不能察飭不勝惶悚當該注書所當重勘何以爲之敎以拿處爾則推考京兆以癘氣寢息五部及東西活人署俱爲撤幕還入啓
정조 17년 · 강
付處吏曹判書金思穆于淮陽削參判丁範祖參議李勉兢職罷各司及有提調衙門首堂職
정조 17년 · 목
敎曰廟堂草記深得董率之體雖未知犯科人之多少而旣聞之有査出汰拿之命矣名以吏曹今至過二日尙不草記寧有如許紀綱乎今則雖有百人自現十輩査出其爲壞綱虧紀則一也聞有自現之人而以吏曹擧措觀之必當有倖免者亦豈不斑䮕而大有關於刑政乎此蓋紀綱所關如許判堂辱命甚矣吏曹判書金思穆亟施付處之典其餘堂上削職査事吏曹雖主管毋論犯與不犯昨日依卽嚴査送言該曹道理當然而至今袖手傍觀亦甚駭然各司首堂及有提調衙門首堂一幷罷職大臣衙門勿論卿宰實兼多窠政官待開門牌招開政○禮曹判書金尙集刑曹判書趙宗鉉工曹判書李致中判尹具庠大司成沈煥之尙衣提調徐鼎修內資提調申光履內贍提調李澧濟用提調李澧司宰提調金持默掌樂提調鄭民始典設提調李弘載氷庫提調趙宗鉉長興提調洪檍掌苑提調李在學司圃提調徐邁修典牲提調李文源瓦署提調申大升造紙提調李鎭翼判義禁李文源繕工提調鄭好仁幷捧入罷職傳旨
정조 17년 · 강
命弘文提學待開門牌招
정조 17년 · 목
成均館以去七月七日儒生輪次更稟敎曰弘文提學令政院待開門牌招日熱猶如此日出前當懸題泮長知悉○敎曰七製在明大司成前望單子入之待下批牌招察任泮長雖未出肅同知館事先爲進去事分付
정조 17년 · 강
以李坤爲禮曹判書前望也
정조 17년 · 목
宗廟永寧殿永禧殿景慕宮秋奉審在明也
정조 17년 · 강
以鄭大容爲大司成前望也
정조 17년 · 강
以李冕膺爲吏曹參議備薦也
정조 17년 · 목
敎曰開政有命吏曹堂上之代令廟堂郞爲議薦
정조 17년 · 강
命罷職諸將臣姑勿出代
정조 17년 · 목
敎曰壯勇大將金持默之代都提調總察從事官發牌職傳敎守禦使李文源之代御將兼察總戎使鄭民始之代禁將兼察牌招聽傳敎
정조 17년 · 강
罷忠淸水使李潤謙職
정조 17년 · 목
內醫院啓言忠淸水使封進有匣生鰒比前體小特甚腐傷無餘決不可封入還爲退送請當該水使李潤謙罷職允之敎以捧入
정조 17년 · 목
以太阿如秋水爲賦題敎曰左承旨持此御題與弘文提學偕往泮宮試取以來○敎曰七日製居首賦三下一生員李命熙直赴會試之次三下生員金鑢進士任天常徐俊輔生員黃基天進士盧▣宋雲載各給二分
정조 17년 · 강
召見右議政金憙于誠正閣
정조 17년 · 목
敎曰新拜後尙未見之今日入侍事遣史官傳諭于右議政○憙曰袛謁太廟聖孝克伸回鑾萬安玉體康寧下情欣忭矣臣於見職豈有堪承之望而義分是俱冒昧出肅然而輔相有國重任況今聖明在上治化昭隆對揚承佐之任宜求賁飾謨猷之才而如臣湔劣今又倖占一世之傳笑四方之駭惑非細故也特賜體諒區區之望也予曰卿言過矣古人有言宰相須用讀書人取於卿者一也以今囂俗宜取恬靜之人俾有坐鎭之效取於卿者二也卿是卿家人居家有謹飭之行立朝有愷悌之譽取於卿者三也須體予意毋復控解憙曰臣不敢以見職自處而第有一言有欲陳達者矣向日蔡濟恭疏中句語臣時居藩雖未詳聞而以聖批及諸臣請罪之擧觀之處分之尙此靳持實爲抑鬱矣予曰卿久在外藩想未及聞知矣大抵蔡領府疏語別無大段妄發且本事非說往說來之事一自師翰輩處分之後上下間曾無以本事形諸文字發之言語者微意存焉向來柳星漢事出後始有事端因此而欲講明義理致討魯禧之黨者夫誰曰不可所以不爲防禁於始初之際者此也而以疏以箚公車日積至或有挾私逞憾之漸是豈成說乎昨年五月之處分俾今日諸臣不敢復使云云矣蔡領府之疏原其情則豈或有他今以字句之妄發爲罪則容或可也而乃以原疏混圇排斥則將置義理於何地攻魯禧之黨者其可從而攻斥之乎今日北面於予者若能以予心爲心則豈可以此事重慽予心乎卿等之爲此必將曰不如是則爲臣不忠云爾然則予之孝思謂將不及於卿等之忠耶憙曰臣久居於外漠然未聞故俄有所達矣伏承聖敎始得䁆然矣予曰北關民情近果如何爲民一念夙宵憧憧卿須詳陳憙曰旱餘甘雨一路浹洽民事萬幸而民情則倉卒別無仰達者矣予曰次對明當爲之耶憙曰臣於平日曾無與聞廟謨之事初當重任實有不卞東西之歎不知何以仰對矣予曰大臣異於庶僚節目間生疏不必爲拘予所望於卿者振紀綱而矜式簪紳尊體統而導率百僚卿亦體此至意務盡對揚承佐之道焉詩曰抑抑威儀維德之隅卿其勉乎哉
정조 17년 · 강
以洪良浩爲禮曹判書具允明爲宗廟署提調尹塾爲景慕宮提調幷前望也仍命秋奉審待晴爲之
정조 17년 · 목
禮曹啓言宗廟永寧殿永禧殿景慕宮秋奉審今日當爲之而判書李坤身病猝重萬無進參之路云請令政院稟旨變通敎以許遞與提調前望單子入之待下批牌招禮判則先進去後謝恩○敎曰秋奉審待晴擇日爲之事分付該曹
정조 17년 · 강
配鎭安前縣監朴華源于結城罷全羅監司權▣職仍命今日政問大臣另擇使之不多日內辭朝
정조 17년 · 목
義禁府啓言觀此全羅監司權▣査啓則鎭安前縣監朴華源諸條所犯無非法外虛報飢口冒減公穀者至過百石縱諉下屢之作好旣有官長之帖給則事極駭然災結則三十一結之總外加報吏房都吏之各給三結誠極駭妄餘數之民役代給雖曰不入私橐終歸作錢立本之科至於繡啓所論二千三十兩立本事則昨今年以錢爲還者及願納條之代錢立本者總而計之則果不啻二千餘兩停退時以己捧爲未捧事則果與繡衣執頉數爻適符云今以査啓觀之以己捧爲未捧者殆近三百石俵餘之結私自匿置者亦至三十一結之多會減公穀之擅自帖給至於百餘石之多請以此照律允之又啓言朴華源杖一百收贖告身盡行追奪流三千里定配勿限年禁錮允之敎曰功議各減一等而昨年俵田之飭敎果何如況賑政一款尤何等盡心察飭處則繡衣之書啓筵奏不啻狼籍特敎行査之下敢曰難以査出今始如是錄啓若知嚴畏何敢以難査二字發口又何敢以行査樣煩屑登聞乎大抵莅任之後未見勤勵凡所擧行駭然若此似此道伯不可以迎送爲念一任其壞綱全羅監司權▣施以不敍之典秋務方殷況穀簿紊亂之時乎其代今日政問于大臣另擇使之不多日內辭朝
정조 17년 · 강
命海州拯活人命人賞典依該道伯狀辭施行
정조 17년 · 목
兵曹啓言觀此黃海監司李祖承狀啓以爲海州居劉泰起等十七名捉魚次同騎一船繫船於水邊齊下嶼中設網捉魚船纜爲風浪所絕已無去處潮水甚急相與蟻附出沒洋中之際同里居御營軍李三金獨持船隻望見許多人出沒洋中之狀急注拯載而來三金捨命拯救之數至於十七名之多其在激勸之道宜有褒賞之典請令該曹考例施賞云矣旣入島嶼猝遇急潮又無船隻則束手沒榮勢所必至而繫船之所與捉魚之所不至甚遠則寧有任他絕纜之境乎且潮汐之水本非不意來往者也若是全島沈沒處則宜無設網之理此等民狀不無誇張該牧査報亦憑渠招李三金論賞一款請置之敎曰道伯決不以無據之事狀聞李三金拯活之功依例施賞今日政下批
정조 17년 · 강
綾恩君貝允明上疏賜批
정조 17년 · 목
疏略曰伏見傳敎下者以臣爲宗廟署提調固當感激趨承之不暇而今此各司首堂與提調譴罷之擧實出於振紀綱尊命令之盛意而臣亦在宗簿寺提調之任再次査問終未覈得其罪與諸臣無異同而獨蒙分揀之恩又被除職之命在臣私義固不可自同無故況且臣猥忝輔國之列矣不得與大臣同衙門法例卽然伏乞亟許遞改以存公格批以昨日現告中區別卽以都提調衙門也況別無難査之端云乎勿辭行公
정조 17년 · 강
戶曹判書沈頤之上疏賜批仍命添書於罷職傳旨
정조 17년 · 목
疏略曰臣以兼帶太倉諸官之赴進排不參陪班獨漏現告而所管郞官之參於陪班者有本曹及禮賓義盈繕工等諸司則臣理難倖逭於現告中矣倉官進排只是一員而餘皆參班且臣於禮賓則單提調也而現告初無擧論繕工則一提調也而僚提替被譴罰不惟臣私心萬萬自愧朝家刑政寧容若是斑駁乎伏願重勘臣罪以肅朝綱批以倉官事轉有誤傳似漏於現告矣其餘提擧之兼管不可獨逭則或見漏或替捧政院事難免不察當該承旨推考卿則使之一體添書於傳旨繕工實提調鄭好仁傳旨中付標
정조 17년 · 강
命兵判兼帶繕工提調許遞
정조 17년 · 목
敎曰疏語旣然雖已許施名以實提調勢難晏然行公兵判兼帶繕工提擧許遞今日政差代
정조 17년 · 강
仍任前大司成沈煥之
정조 17년 · 목
敎曰査事之經宿大關紀綱或勘或漏亦係刑政昨有諸堂處分而今聞已査未及草記者爲五六人而泮長之査出者爲五人今聞同成均言果然奉法之勤勵可謂諸堂之最然而一例勘罪太涉混圇前大司成沈煥之特爲勿論仍任前職牌招察任以示弦韋
정조 17년 · 강
有政吏曹參議李冕膺兵曹判書鄭好仁進
정조 17년 · 목
以金文淳爲吏曹判書李得臣爲刑曹判書邊得讓爲工曹判書申思運爲判尹宋鍈爲左尹尹塾爲判義禁李坤爲知經筵洪義榮爲同敦寧權以綱爲同義禁李書九爲全羅監司宋厚淵爲金堤郡守洪檢爲副總管李燁爲黃海水使徐有秉爲忠淸水使
정조 17년 · 강
召見入格儒生于誠正閣
정조 17년 · 강
命發遣吏郞摘奸諸執事淸齋
정조 17년 · 강
召見文任洪良浩閔鍾顯李秉鼎及應製禁直諸臣于誠正閣仍考下試券施賞有差
정조 17년 · 목
昨日以太阿如秋水爲賦題命禁直諸臣應製至是命良浩鍾顯秉鼎評題于各人試券以入科次訖敎曰應製居首賦三上一行左承旨林濟遠內下小鹿皮一令三上二直閣金祖淳紙三卷筆三枝墨二笏三中行右承旨李書九副司果李相璜各紙二卷筆二枝墨一笏三下同副承旨兪漢寧檢校直閣鄭大容注書徐有聞各紙一卷筆二枝墨一笏次上校理魚用謙奉敎洪樂游各紙一卷賜紙仍命良浩等亦爲製進
정조 17년 · 목
因賓廳日次頉稟敎曰明日來會三相備員之初當兼行常參而處所便殿爲之
정조 17년 · 강
吏曹參議李冕膺疏請救護父病踏啓字
정조 17년 · 강
以洪義榮爲承旨鄭大容爲吏曹參議幷前望也
정조 17년 · 강
吏曹判書金文淳上疏賜例批
정조 17년 · 목
疏略曰伏奉東銓除命固當趨承之不暇而臣之父病于今三朔一直彌篤霎時公故亦不敢爲抽身蹔赴之計尙可以收拾精神抑情行政乎臣方疾聲呼龥何暇念及他事而向來持平鄭▣之疏盛論疏滯政之前後銓官而至以擔却義理等說加之臣亦伊後之一銓官耳人臣事君惟義與理此若擔却當作何人勤攻之言雖若過情僨誤之地決難再往且於各司郞官現告事提擧諸臣擧皆被譴而臣於寺署獨爲倖逭揆以廉防去就一節固非可論而況頃刻離側實無其路伏乞亟遞臣本兼以便救護
정조 17년 · 목
自初一日至初五日中部涉疑疾四名出幕郊外東部無西部涉疑疾二十五名內向差六名已差十一名已差還入八名出幕十二處南部涉疑疾二百三十一名內方痛三十三名向差七十三名已差四十八名已差還入七十六名死亡一名出幕四十六處北部東活人署西活人署幷無以上病人二百五十六名內方痛三十三名向差七十九名已差五十九名已差還入四十八名死亡一名出幕五十八處
정조 17년 · 강
景慕宮秋享命攝儀初九日展謁仍行省牲省器
정조 17년 · 강
遣承旨馳詣文廟奉審摘奸
정조 17년 · 목
社稷秋享大祭南壇三角木覓漢江節祭在再明也
정조 17년 · 강
行常參及次對于熙政堂
정조 17년 · 목
領議政洪樂性等曰上候多日靡寧旋得平復之喜宗社之慶幸臣民之歡忭曷其有極區區識喜之忱惟在賀禮一事而殿下每以撝謙之德凡於稱賀之節輒靳允許故今番亦不敢仰請而下情不勝抑菀予曰卿等之言雖如此予意本不欲張大矣左議政金履素曰臣之一疾半年于玆行步尙爾蹣跚不能運用殿陛出入之際每蒙矜諒之恩至令扶腋而上非但瞻視之有駭其爲衷情之不安尤當如何夏熱以來久闕醫藥餘症尙多而上候康復之後一未登筵鼎席備位之初常參有命故急於觀光冒沒登對而以臣擧措之駭瞻自犯失儀而何以輩率凡僚乎見今秋氣已涼正合醫治伏望俯賜恩暇焉予曰頃亦許之更何靳持而右相便同山野之人出身後尙未參次對云筵席周旋必多生疏而雖以俄者拜禮時言之興拜之節外錯於臚唱之際予所以取於右相者此也廟謨之疏迃推此可知領相則求之故事一年內或有二三次登筵之例卿則姑與右相協力同行數三次偕登筵席稍習筵體與廟例然後可以許由而至於廟坐想不爲妨於愼節卿須如例爲之也
정조 17년 · 강
命禁衛營馬太換作條闕問該道後參量許施釜山鎭戰船子船取罷三鎭所在件一坐充用
정조 17년 · 목
領議政洪樂性啓言禁衛大將李漢豊所啓以爲臣營馬太以均廳給貸米中七百石換太一千四百石取用云矣此是準折代捧在民無爲害之端在營爲足用之道則依所請許施似爲便當而今年太農之如何姑未的知請關問該道後參量許施從之又啓言此慶尙左水使姜膺煥狀啓也以爲釜山鎭改造戰船漂失什物中子砲係是一時不無之緊要不可不趁今備上而猝難鑄成則勢將從便推移然後可免疏虞之憲而庚戌年水操時機張縣戰船致敗沈失物件以罷三鎭舟什備上今亦依此則臣營會外所上罷三鎭子砲中一坐姑令推移充彼以爲待變之地恐合事宜請令廟堂稟旨分付矣旣有前例事甚便好請依狀請許施從之
정조 17년 · 강
飭諸道列邑穀簿自今秋另加釐整京外孝烈覆啓之積滯者令該曹趁卽擧行
정조 17년 · 목
左議政金履素啓言昨年穡事告歉諸道民事極其遑汲賴如傷之聖念賙賑旣畢民無捐瘠今年農形則大有豐登之象而稍閟之雨澤今又浹洽民國之幸孰大於是第伏念蓄穀所以備豫而才經大賑之處則穀簿枵然道伯邑宰如不以今秋極意釐整殫誠收殺則將不無滋吏奸而擁虛簿之歎雖以向來諸繡衣行現發者言之守宰之犯科道伯不察吏胥之弄奸守宰不察已現發者如此未現發者又不知爲幾許矣臣謂及此捧糴之前另飭各道及列邑使之整其紊亂務其精實日後若復以穀簿事毋論某道某邑如有抵罪之事則不但該守令之重勘該道道臣亦難免其責請以此意另飭從之又啓言樹風聲奬節義實是有國之先務而我聖上惓惓於斯雖以近日李舜臣之加贈李士龍之旌閭言之奚但聳動於一時抑亦有辭於百代臣不勝欽仰此則固是蓋世之殊績罕有之大義而大扺京外孝烈之登聞旣有典憲屢勤飭諭雖有大小之不齊且有干瀆之爲弊而以其子孫顒望之情若或入於道啓而許久遲滯不卽回啓則當不無抑鬱之心矣近因政府久未備員聞自庚戌以或各道孝烈狀啓未得覆啓云今則三公旣備員不可一任其因循申飭該曹趁卽擧行恐不可已而禮曹時無判堂請有闕之代差出以爲擧行之地從之
정조 17년 · 강
命奉常寺久任郞廳從便往來於東西籍及祭物監封時著爲式
정조 17년 · 목
行副司直徐有防啓言臣於太常事有所仰達者矣東西籍分送兩久任郞廳而開月當辭朝出去矣若當祭物監封之時則不可付之他郞請兩郞廳使之以時往來待籍事了畢然後始爲入來肅拜之地從之敎以此後永爲定式
정조 17년 · 강
禁左右捕廳聽理詞訟
정조 17년 · 목
刑曹判書李得臣啓言設官分職各有所掌而近來訟民見屈於法司或呈捕廳捕廳非詞訟之職而其推捉之際毋論平民與盜賊皆以紅絲縳來故訟者要作雪憤之道每有此弊而平民之視捕廳如就死地則捕廳之以等間詞訟輕加推捉大是法外此後則或有違法往呈者切勿聽理之意嚴加申飭申飭之後或有冒犯現發者當該捕將從重論責從之
정조 17년 · 강
飭外邑砲保價布捧納延拖木品短麤之弊
정조 17년 · 목
訓鍊大將趙心泰啓言砲保價布十月內上納自是事目而近來外邑擧行漸致稽緩木品之麤劣上納之愆期看作尋常揆以法意萬萬寒心見今當捧不遠又或有短麤延拖之弊依事目章記論責之意請預爲出擧條申飭從之
정조 17년 · 강
飭各邑軍布錢木參半十月內準納
정조 17년 · 목
御營大將李敬懋啓言近來連以綿農之無實各道保布幾皆以純錢捧上故本營木儲枵然每年軍需無以支計矣今年則各道綿農挽近最稔云各邑軍布錢木參半十月內準納而如有升尺不準防納過限等許多弊端則當該守令依事目章記論罪之意請出擧條嚴飭行會從之
정조 17년 · 강
大司諫兪漢謨啓辭賜批不允命前參贊鄭民始問啓
정조 17년 · 목
漢謨啓言近來紀綱雖云掃地未有若今番動駕後不卽現告之事其所犯科不過不善周旋以致雜亂而汰拿之命又是匪怒之薄勘則事當感惶卽地自首之不暇而拖至兩日屢煩飭敎始得査現國綱壞矣臣分蔑矣罪在微眚薄譴而不念義分厭然掩避若是之極他復何論究厥所爲萬萬駭痛現出之後尙今處分未下臣等未敢知聖意之如何而此而置之其可曰國有法紀知所懲畏乎請現告諸人幷施竄配之典敎以自現者竄配則倖免者能不斑駁乎此所以以査出之遲滯有諸堂處分之命不允又啓言密符事體何等嚴重而統帥交遞之後滯留江外今至數朔當初備局知委之餘肆然防報固已可駭而今又不念納符之時急晏然蹲據荏苒日月者尤爲無嚴至重至嚴之符久留於荒郊旅店事旣無前有駭聽聞其在事體不可無懲請前統制使李潤慶所授密符卽令收納仍施刊削之典敎以依啓納符之遲滯在於渠非朝廷之所知則收納典否非所可論但此事日前才聞於一重臣矣爾啓隨發此果重臣之指揮乎然則參涉臺論甚非好消息臺臣勢難緘問前參贊鄭民始令政院爲先問啓○予敎履素曰李潤慶事雖涉微瑣揆以國體大關紀綱卿等之尙今闔眼誠爲慨然渠於籌關防報敢以筵敎二字肆然提到其無嚴放恣莫此爲甚國無法則已豈可尋常看過處渠以公麼武夫動得諫長有此外攻內扶之擧豈有如許國綱乎諫長如以納符遲緩認爲國體之虧損則固當捉致裨將思所以申飭來納之道而不此之爲今及挾私曲爲分疏此果成說乎履素曰聖敎誠至當矣防報中敢稱筵敎者萬萬駭痛而臺臣收納之請亦甚駭然矣○漢謨避嫌啓言李潤慶論啓之際只思納符遲滯之未安而當初防報秀抍辭意全然未聞只以刊削爲請矣及承聖敎誠不勝萬萬驚悚臣之未諳本事輕先發啓以草草薄勘仰請者震懍悚恧直欲攅地而不可得也以此情踪何敢一刻冒據於臺次乎請命遞斥臣職敎以勿辭亦勿退待○政院啓言問於前參贊鄭民始處則以爲以諫啓之參涉與否有問啓之命惶懍震越同知攸措臣於日前筵席以李潤慶事妄陳賤見只效無隱之義而已臣雖萬萬無狀豈忍爲潤慶地而挾私飾辭行陳於君父之前乎此莫非天奪其魄言出妄率自歸形跡之相似此臣之死罪何敢指揮臺諫參涉言論乃以此事至於發啓乎直有所犯諫臣猶在臣雖欲欺隱烏可得也實無指揮之事惟願歸身司敗與諫臣對質果有一毫子涉之迹請伏鈇鉞之誅少懲辜恩負國之罪伏地戰慄覓死不得云矣敎以昨日渠敢潛渡江來伏城外今朝果又有招還之臺啓重臣日前之奏非不知無隱昨今事可謂不先不後今此問啓之命亦示無隱之意而所對不以爲不信本事自在於慌忽久當犂然豈至藏怒乎
정조 17년 · 강
命卽其地定配守令移定配所
정조 17년 · 목
正言尹益烈啓言近來守令之犯科者多有卽其地竄配之命此雖出於俾愧其心以謝其民之聖意而以前官而謫其地則舊民自如餘威未已雖係平日招怨之類不無多般貽弊之事將以懲其罪而反或蓋其害臣請此後則守令竄配勿以所蒞之邑定送以爲爲民除弊之地宜矣敎以言甚好矣何必自今以後乎伊前卽其地定配者竝令該府更定配所
정조 17년 · 강
罷執義許晊掌令邊景祜持平朴孝成承旨金孝建洪仁浩職遞正言申龜朝重推校理魚用謙正言尹益烈兵曹判書鄭好仁
정조 17년 · 목
承旨林濟遠啓言合啓體叚凡在隨參者同爲起伏自是格例而長官傳啓之際執義許晊掌令邊景祐持平朴孝成校理魚用謙正言申龜朝尹益烈竝不起伏請推考警責從之○晊等皆引避竝批以勿辭亦勿退待○濟遠啓言執義許晊避嫌之際擧措顚錯有損臺體請推考從之又啓言勢義許晊一事再避大違臺體請從重推考從之又啓言校理魚用謙三司合啓未畢之前徑先就坐請從重推考從之又啓言啓辭與所懷體叚自別而正言尹益烈始以所懷開端末以啓辭結語揆以臺體大違常格請後重推考從之○承旨兪漢寧啓言筵席奏語何等敬謹而兵曹判書鄭好仁正輦陪誤以扈輦隊仰奏其不能預爲講定之失不可無警責之道請從重推考從之又啓言今日常參聖候康復後初有之盛擧也時政得失官師闕遺三司諸臣處使之一一仰陳則掌令邊景祐持平朴孝成不體臨軒求助之聖意竝以無所懷仰奏誠甚慨然請竝從重推考從之又啓言正言申龜朝上敎未畢之前徑陳所懷不可無警請從重推考從之又啓言正言申龜朝避嫌之際全不成樣大損臺體不可無警請從重推考敎以遞差○左議政全履素啓言執義許晊傳啓之際擧措顚錯一事再避又乖臺體不可問備薄警而止請罷職從之又啓言賓對久曠之餘今才登筵雖無昨日飭敎言責之地豈無可論之事而求助之下無一事新啓者其在開言路之道不可無警請掌令邊景祐持平朴孝成罷職從之又啓言筵體何等謹嚴而職是承宣則在他人失儀尙可糾警而相顧笑語全欠敬謹之意請左副承旨金孝建右副承旨洪仁浩罷職從之
정조 17년 · 강
校理魚用謙所懷賜批尋命陞擬應敎
정조 17년 · 목
用謙所懷以爲殿下每以紀綱之不振刑政之不立慨然憂惕屢發中朝之歎此正轉移振刷之機也臣愚竊以爲紀綱刑政不能自立必也明義理尙氣節勵廉耻先以三者爲其根基然後紀綱可振刑政可立也顧令義理有不明之漸氣節有不振之歎廉耻有不張之憂蓋亦職此之由則紀綱之不振刑政之不立固可勝言乎此尤今日之所當大警愓者也伏願益加聖意必以明義理尙氣節勵廉耻爲振紀綱立刑政之本則世道之轉移可立而期此臣區區之所仰望也敎以當體念矣用謙曰惟我聖上一政一令一動一靜之間莫不爲貽燕垂裕之謨尤豈非今日之所可深念處乎竊伏覵聖上粵自踐作之初凡於施措之間謹守成憲其於典章法度無所小忽以致化理淸肅位著淬勵者莫非其明效大驗而夫何比近以來特用造化之權處分或出於典章之外至於銓注之間添書落點屢下於前後臣愚死罪固知聖意當其創行之初必以爲一時間用權之擧而今則便成常規至於向來疏通成於文職添書蔭官而落點者有之此不但違官方損國體之爲可念蓋添書之擧尤有異於中批特除誠非聖朝之美事亦豈所以貽燕垂後之道也伏願繼自今凡於注措之際益留聖意毋違常憲卽臣區區之望也敎以言亦好矣當留念矣用謙曰元子宮尺衣漸長令聞日著此正吾東方億萬年無疆之基也八域含生莫不延頸伏惟聖心嘉悅當復如何也古人論輔翼之要必以早諭敎選左右爲先務此實知本之論也雖在封册之前必有輔養之官自是列聖朝成法而且以殿下大聖之姿每於絲綸之間論聖德成就必稱故輔養官南有容輔翼之功尤豈非今日之所當視則者乎誠宜博詢大臣選擇有文學老成之人委以輔養之責時時進見於元子宮或說文字或陳嘉言以爲開導資益之道區區顒祝者故敢此仰達予曰不欲張大故文字間姑不欲留意矣○敎曰朝家刑政莫過於擧直錯枉提擧之擧職見於沈煥之曺允大日前特點於提擧之望矣況求助之日在論思之任奏對得體周旋不錯何必無中生有別求新奇乎入侍三司諸臣擧措多顚倒之際似此之人宜加嘉獎且況近日應製許多篇始知其文華之如許校理魚用謙今日政應敎擬入待下批牌招
정조 17년 · 강
以徐有防爲藥院提調前望也
정조 17년 · 목
以閔鍾顯爲禮曹判書李敬一爲同義禁魚用謙爲應敎林蓍喆爲同知
정조 17년 · 강
以徐榮輔徐有秉爲承旨前望也尋遞榮輔
정조 17년 · 강
全羅監司李書九上疏辭職賜例批
정조 17년 · 강
命忠淸前水使李潤謙分揀仍任
정조 17년 · 목
敎曰勸武以後尙今沈屈何必赴任然後爲履歷乎才有下敎前兵批者國體所在旣知其所貢之分明餒敗則雖有依施日前晩熱足可寬恕況松政鹽政不可付之生手前忠淸水使李潤謙分揀仍任事分付
정조 17년 · 강
推全羅左水使曺命楫
정조 17년 · 목
承旨兪漢寧啓言卽伏見全羅左水使曺命楫去春夏等褒貶啓本則邊將無一人居中居下殊無嚴明殿最之意請推考警責允之
정조 17년 · 강
命時囚李潤慶保放
정조 17년 · 강
景慕宮秋享大祭香祝命展謁日親押
정조 17년 · 강
分遣承旨馳詣諸處祭享所奉審摘奸
정조 17년 · 목
敎曰右承旨馳詣社稷秋享大祭所南壇祭所奉審摘奸以來
정조 17년 · 강
遞景慕宮提調以洪良浩代之口傳也
정조 17년 · 목
禮曹啓言卽接景慕宮官員所報則今此本宮秋奉審時提調一員當爲進參而都提調洪樂性提調尹塾俱以身病不得進參云提調請令政院稟旨變通敎以提調許遞令該曹口傳差出
정조 17년 · 강
遞承旨洪明浩徐有秉以徐邁修李翼晉林道浩爲承旨前望也
정조 17년 · 목
內醫院以副提調洪明浩謂有身病今日問安不爲仕進啓敎以許遞與未差之代承旨前望單子入之待下批牌招察任○政院以承旨徐有秉不爲仕進啓敎以許遞
정조 17년 · 강
命江華府添餉條兩南移劃米依前以代錢輸送